કાળી ચૌદશની સાંજ હતી. બીજા દિવસે દિવાળીનો પર્વ હોય છેલ્લી ઘડીની ખરીદીથી બજારો ઉભરાતા હતા. વાતાવરણમાં પ્રસરેલી ફુલગુલાબી ઠંડી પ્રકાશ પર્વના ઉત્સાહમાં વધારો કરી રહી હતી. અમદાવાદીઓ સાથે શહેર પોલીસમાં પણ બંદોબસ્તની વ્યસ્તતા સાથે પર્વનો આનંદ છવાયો હતો. જો કે,ક્ષિતિજ પર અંધારૂ છવાતાની સાથે જ કાળી ચૌદશની રાત પોલીસ માટે ખરેખર કાળી સાબીત થવાની હતી. સાંજે સેટેલાઇટના એક બાળકના અપહરણની ઘટના સામે આવતા શહેર પોલીસ દોડતી થઇ. શહેરભરની પોલીસને એલર્ટ મેસેજ અપાયો. આ દરમિયાન કંટ્રોલ રૂમે મણિનગર પોલીસને સંદેશો આપ્યો કે, ફુટબોલ ગ્રાઉન્ડમાં ફટાકડા બજાર ભરાયું છે અને તેમાં માથાકુટ થઇ છે.